Kuulun karuk-kansaan. Kohdistamme rukouksemme Mount Shasta -vuorelle.
Rukoillessamme emme katso taivasta vaan Mount Shastaa.
Me alkuperäiskansat uskomme, että kaikkiin paikkoihin ei pidä mennä.
Mount Shastan huippu ja ylärinteet -
ovat henkimaailman väen valtakuntaa.
Alkuperäiskansat ovat kuvailleet Mount Shastaa -
luonnon temppeliksi tai kirkoksi.
Temppeleissä on paikkoja, joihin kävijöitä ei päästetä.
Shastalla puurajaa ei pidä ylittää.
Alkuperäiskansat ovat varoittaneet, että vuori tuhoaisi ihmisten rakennelmat.
Vuonna 1959 rakennuttajat vuokrasivat Shasta-Trinityn kansallismetsän maita.
Tarkoituksena oli rakentaa Ski Bowl, Yhdysvaltain suurin hiihtokeskus,
Mount Shastan huipulle.
Meille vuori on pyhä.
Hiihtokeskuksen rakentaminen loukkasi pyhää paikkaa.
Hiihtokeskuksen päärakennus paloi maan tasalle vuonna 1971.
Myöhemmin valtava lumivyöry tuhosi hiihtokeskuksen päähissin.
Ihmiset kuvittelevat pärjäävänsä luonnolle.
Sille väelle on huonoja uutisia. Luonto voittaa aina.
Vuori on täynnä mysteerejä, joihin ihminen ei pääse käsiksi.
SELVITTÄMÄTTÖMIÄ ILMIÖITÄ
Pohjois-Kalifornian Mount Shasta -vuori kohoaa yli 4 000 metrin korkeuteen.
Vuoren mystiikkaan liittyy paljon muutakin kuin hiihtokeskuksen tuhoutuminen.
Mount Shasta on ollut henkisyyden keskiössä jo vuosituhansien ajan.
Moni etsijä väittää päätyneensä vuorelle suuremman voiman kutsumana.
Onko se sattumaa?
Vai onko vuorella voimia, jotka ylittävät käsityskykymme?
MAHDOLLISIA SELITYKSIÄ MIKÄ VOIMA VUORESSA PIILEE?
Alkuperäiskansat ovat asuneet alueella tuhansia vuosia.
Me karukit kutsumme vuorta nimellä Úytaahkoo eli "valkoinen vuori".
Karuk-heimon perinteet ovat peräisin tästä paikasta.
Syntytarinoidemme mukaan -
aikojen alussa maan päällä vaelsi vain henkimaailman väkeä.
Kerrotaan, että suuren murroksen aikaan -
osa henkiväestä muuttui eläimiksi,
kiviksi, puiksi, vedeksi ja kaikeksi, mitä luonnossa on.
Osa henkiväestä muuttui ihmisiksi.
On tärkeää, että ihmiset luovat suhteen -
vuoreen ja henkimaailman väkeen.
Emme näe ihmisiä luonnosta erillisinä.
Ihmisten ja luonnon välillä on keskinäinen riippuvuussuhde.
Kalifornian pohjoisosa on harvaan asuttua aluetta.
Erämaata ja viljelymaita on silmänkantamattomiin.
Keskellä kohoaa Mount Shasta -vuori,
ja sen juurella on Mount Shastan kaupunki.
Se on aivan omanlaisensa yhteisö.
Asukkaita on hyvin monenlaisista taustoista,
vaikka väkiluku on pieni, vain noin 3 600 ihmistä.
Eri puolilta maailmaa tullaan kiipeämään vuorelle -
ja harrastamaan monenlaisia ulkoaktiviteetteja ihanneympäristössä.
Noin puolet tänne tulijoista sanoo kuitenkin syyksi henkisyyden.
Vakituisia asukkaita on vähän,
mutta matkailijoita Mount Shastassa käy yli 25 000 vuodessa.
Monet heistä jakavat henkisen matkansa kokemuksia sosiaalisessa mediassa.
Tule maailman suurimmalle tähtiportille.
Löysin juuri aivan upean puun. Puu osoittautui portaaliksi.
Valo tulee taivaalta suoraan sydämeen asti.
Mount Shastassa sekoittuvat uskomattomalla tavalla -
henkisyyden eri muodot kaikkialta maailmasta.
Jotkut pitävät paikkaa new age -mekkana.
Kaikki etsivät täältä jotain.
Olen asunut täällä yli 20 vuotta.
Kuulin Mount Shastasta ensi kertaa, kun olin teini ja asuin Utahissa.
Ihmisten kerrottiin nähneen olentoja ja erilaisia ilmestyksiä -
patikoidessaan vuorella.
Puhuttiin kadonneista sivilisaatioista. Tarinat kiehtoivat minua.
Mount Shasta on eräänlainen henkimaailman pyöröovi.
Mikä tahansa voi päästä sieltä läpi meidän maailmaamme.
Vuorta ympäröivässä erämaassa -
on tuhansittain luolia ja tunneleita, jotka leviävät kaikkiin suuntiin.
Pluton luolaksi nimetty luola on lähimpänä vuorta.
Joskus luolassa tulee painostava tunne, aivan kuin kävijää tarkkailtaisiin.
Silmänurkasta saattaa havaita jotain, ikään kuin jokin liikkuisi luolassa.
Moni on nähnyt hahmojen katoavan luolan seiniin kuin ne kulkisivat ovesta.
Mount Shastaa on aina pidetty väylänä jonkinlaiseen henkimaailmaan.
Pluton luolassa kerrotaan olevan ovi -
kadonneeseen Lemurian sivilisaatioon.
Lemurian sivilisaatio on Shastan legendoista pitkäikäisimpiä.
Monille se ei ole myytti vaan täyttä totta.
Mitä vuoren luolien uumenissa lymyää?
KUMPUAAKO VOIMA MAANALAISESTA SIVILISAATIOSTA?
Monet uskovat, että Mount Shastan alla on todellinen, jättimäinen kaupunki.
Se on huikea ajatus.
Tarun mukaan Lemuria oli muinainen manner,
jota asuttivat pitkälle kehittyneet olennot.
Manner kuitenkin tuhoutui. Jotkut pitävät tuhon syynä sotaa.
Toiset uskovat mantereen vajonneen meren pohjaan.
Joka tapauksessa lemurialaisten oli pakko paeta.
Moni uskoo heidän päätyneen Mount Shastalle -
ja rakentaneen uuden kodin syvälle vuoren uumeniin.
Olen etsinyt totuutta kauan.
Kasvoin mormoniperheessä,
ja uskoin mormonien totuuteen ensimmäiset 19 vuotta elämästäni.
Etsintäni johti minut lopulta Lemuriaan.
Lemuria on maapallon kaltainen mutta majesteettisempi.
Siellä on kaunista. Pinkkejä ja vihreitä vesiputouksia.
Ilma on täynnä rakkautta.
Siellä ei ole lainkaan negatiivisuutta.
Kuvauksissa lemurialaisten kerrotaan usein olevan keskivertoihmistä pidempiä,
vaaleita ja sinisilmäisiä, pohjoismaisen näköisiä olentoja.
Jotkut uskovat paenneiden lemurialaisten antaneen uudelle kodilleen nimen Telos.
Monet Lemuriaan uskovat käyttävät molempia nimiä.
Lemurian tai Telosin sisäänkäyntien sijainti on kiistanalainen kysymys.
Jotkut etsivät fyysisiä oviaukkoja, joita huhutaan olevan kaikkialla.
On ihmisiä, jotka ottavat ilomielin tulijoilta rahaa -
ja väittävät osaavansa näyttää tien.
Useimmiten ovien ajatellaan kuitenkin olevan henkisiä.
Meditoinnin ja itsetutkiskelun kautta voi toivoa saavansa kutsun Lemuriaan.
Ne ovat new age -juttuja, mutta en pidä niitä loukkaavina.
Myös alkuperäiskansoilla on tarinoita pikkuihmisistä -
ja isoista ihmisistä, jotka asuvat vuorella.
Uskomuksissamme ei kuljeta portaalien läpi,
vaan kyse on toisesta ihmislajista, jolle olemme sukua.
Suhteen luominen vuorella asuvaan henkiväkeen -
on luonnollinen osa ihmisyyttä.
Meditoidessani olen kokenut saaneeni kutsun Telosiin.
Sen kokemuksen aikana -
kuljin vuoren läpi ja saavuin kaupunkiin.
Siellä oli erilaisia olentoja, pitkiä ja lyhyitä.
Kokemus oli hyvin maadoittava ja todellinen henkinen matka.
Telosilaiset ovat edistyneempiä versioita meistä.
Heidän kauttaan voi oppia paljon, jos avaa itsensä sille mahdollisuudelle.
Vien ihmisiä meditaation kautta maansisäiseen Telosin kaupunkiin.
Kerran vein erään naisen Telosiin,
ja joidenkin minuuttien jälkeen hän alkoi itkeä vuolaasti.
Hän sanoi, ettei ollut koskaan tuntenut sellaista rakkautta,
vaikka oli etsinyt sitä koko ikänsä.
Telosiin pääsyyn vaaditaan vain avointa mieltä ja kritiikittömyyttä.
On omaksuttava hyväksyvä asenne. Silloin kenties näkee Telosin.
Tieteilijänä pidän koko ajatusta täysin naurettavana.
En usko, että Telos on todella olemassa.
Ihmiset näkevät sen, koska haluavat nähdä sen.
Tai koska he haluavat ryhmän hyväksyntää.
Hölmöillä tarinoilla voi silti olla todellisia henkisiä seurauksia.
Mahdollisuus saada kutsu vuoren sisäiseen paratiisiin -
on ollut Mount Shastalle vahva henkinen vetonaula.
Lemurian käsite on kuitenkin alkujaan -
eläintieteellistä perua.
Mies nimeltä Philip Sclater yritti selvittää,
miksi makien fossiilit Madagaskarilla ja Intiassa olivat niin samankaltaisia.
Sclater kehitti teorian mereen kadonneesta maasillasta,
jonka kautta makit olisivat kulkeneet paikkojen välillä.
Luulen, että Lemuria-nimi syntyi jonkinlaisena vitsinä.
Ajatukseen uponneesta mantereesta tartuttiin hanakasti,
sillä sellainen ruokkii mielikuvitusta.
Okkultistit ja mystikot ottivat tieteellisen teorian Lemuriasta omakseen.
Teoriaan alkoi sekoittua erilaisia henkisiä ja metafyysisiä aineksia.
Ajan myötä legendoihin kertyy -
mielikuvituksellista ainesta eri ihmisiltä.
Alkujaan tarina kertoi makien käyttämästä maasillasta Intian valtameressä,
mutta sittemmin Tyyneenmereen vajonneesta sivilisaatiosta,
jonka asukkaat pakenivat Mount Shastaan.
Vähitellen on muodostunut idea -
vuoressa asuvasta mystisestä yhteisöstä.
Jos on oikealla taajuudella, osaa etsiä oikeasta paikasta -
ja on henkisesti riittävän edistynyt, voi saada kutsun sinne.
Olisi upeaa ja kiehtovaa, jos vuoressa olisi vanha sivilisaatio.
Suhtaudun ajatukseen kuitenkin erittäin epäilevästi.
Jos vuoren sisällä olisi niin paljon tyhjää, se romahtaisi.
Ajatus on geologisesti mahdoton.
Nämä uskomukset kytkeytyvät vahvasti tieteistarinoihin.
Jos vuoren sisällä todella asuu telosilaisia,
miten he päätyivät sinne?
Jotkut sanovat, ettei vuori ole ainoastaan telosilaisten koti,
vaan myös portaali tähtiin.
OVATKO VUOREN VOIMAT AVARUUDELLISTA ALKUPERÄÄ?
Uskon, että telosilaiset ovat niin kutsuttuja avaruusolioita.
Mount Shasta on galaksienvälisten matkojen ja yhteyksien risteyskohta.
Tavallaan intergalaktinen lentokenttä.
Ufohavainnot ovat täällä todella yleisiä.
On melkeinpä harvinaisempaa olla havaitsematta mitään.
Eräänä iltana vuonna 1992 -
päätimme ystäväni kanssa ajaa -
vuoren itärinteille katsomaan tähtiä.
Hengailimme lava-autoni lavalla ja katselimme taivaalle.
Näimme erikoisen tähtikuvion.
Siinä oli kolme tähteä tasasivuisen kolmion muodossa.
Se oli portaali.
Siis oikotie hyperavaruuden läpi.
Äkkiä tähdet välkähtivät.
Kuvion keskeltä tuli...
Vähän kuin ravistaisi limsapulloa ja avaisi korkin.
Sellainen energian ryöpsähdys.
Kuviosta ilmestyi ufo.
Se pysähtyi hetkeksi ottaessaan aineellisen muodon.
Sitten se käännähti oikeaan ja meni vuoren seinämän sisään.
Vuoren seinämässä on oviaukko, mutta se oli kätketty hyvin.
Sitä katsoessa ei näkynyt muuta kuin vuoren kallioista seinämää.
Varttia myöhemmin tuli esiin toinen alus, joka toisti saman liikesarjan.
Katselimme kolme tuntia. Sinä aikana vuoreen meni yhdeksän alusta.
Se oli uskomatonta.
Uskon, että toisen maailman asukit tulivat tarkkailemaan meitä -
ja pitämään kirjaa kypsymisestämme.
Estämään meitä tuhoamasta itseämme -
ja kenties muitakin sivilisaatioita.
Ufot ja avaruusoliot -
ovat edistyneempi versio todellisuudesta ja esimerkki meille.
Niiden näkemisellä on tarkoitus.
Se on tietoisuus siitä, että elämänmuotoja on muitakin.
Niiden näkemisen ei tarvitse herättää kauhua eikä pelkoa.
Voi vain hyväksyä sen, ettemme ole yksin.
Mount Shasta on klassinen "ufovuori". Luultavasti mantelipilvien takia.
Se on maailman parhaita mantelipilvien katselupaikkoja.
Jos vuoren liepeillä on kosteaa ilmaa ja jos tuuli on riittävän navakka,
ilmamassa nousee vuoren ylle.
Ylhäällä ilmamassa laajenee ja viilenee.
Silloin muodostuu yhtäkkiä pilvi.
Ilman laskeutuessa vuoren toista puolta alas pilvi katoaa.
Pilviä siis syntyy ja katoaa ilman kiertäessä jatkuvasti.
Monet kuitenkin uskovat, että telosilaisten avaruusaluksia -
on mantelipilvien sisällä.
Teoriat ufoista, avaruusolioista -
tai vuoressa asuvista ihmisistä -
nojaavat hyväuskoisuuteen ja mielikuvituksen voimaan.
Jos avaruusoliot haluaisivat kätkeä aluksensa pilveen,
he tuskin käyttäisivät pilveä, jonka muoto paljastaisi heidät heti.
En ole täysin skeptinen. En sulkisi mitään teoriaa pois.
Melkein kuka tahansa voi kokea täällä jotakin epätavallista.
Yleisesti ottaen pidän sitä hyvänä ja tervehdyttävänä asiana.
Toisinaan se voi kuitenkin lähteä synkempään suuntaan -
ja johtaa kieroutumiin.
Moni kokee Mount Shastalla valaistumisen,
mutta vuoren historiassa on silti kipukohtia.
Miksi vuori vetää puoleensa pimeitä voimia?
KÄYTETÄÄNKÖ VUORTA PAHAAN?
Monet eri kultit pitävät vuorta jonkinlaisena alkulähteenään.
Ihmisten hyväksikäyttäminen suututtaa minua.
Jotkut ihmiset pyrkivät selvästi kulttijohtajiksi.
Monia sellaisia henkilöitä on tullut Mount Shastaan.
Myös Love Has Won -kultin johtajana tunnettu Amy Carlson.
Amy Carlson nousi kyseenalaiseen maineeseen,
kun tiedot hänen väitteistään ja oudosta kuolemastaan alkoivat levitä.
Kulttijohtajan ruumis löytyi muumioituneena makuupussista.
Takanani näkyvästä talosta löydetty ruumis oli puettu -
ja koristeltu jouluvaloilla, ja silmien ympärillä oli kimalletta.
Carlson uskoi eläneensä jo satoja elämiä -
ja olleensa mm. Marilyn Monroe, Kleopatra ja Jeanne d'Arc.
Love Has Won -ryhmän johtajana -
Carlson jakoi ylpeydellä erikoisia uskomuksiaan ja tapojaan -
television ja sosiaalisen median välityksellä.
Tervehdys rakkausolennoille.
Jumaläiti tässä. Luomakunnan äiti, Gaia, äiti Maa.
Mount Shastalla on vihdoin satanut.
Tiedättekö, että hän sanoo olevansa Jeesus?
Kyllä. Hän on todistanut sen.
Käskin atomieni palata kotiin, takaisin valoon.
Cabal on ohi!
Henkinen ego-huoraus on mennyttä!
Kun luin uutisen tapauksesta, järkytyin sen outoudesta.
Sitten tajusin, että yksi Carlsonin viimeisistä tunnetuista olinpaikoista -
oli 15 kilometrin päässä kotoani.
Ensin tieto yllätti, mutta pian se alkoi tuntua järkeenkäyvältä.
Kultti kytkeytyi Mount Shastaan muutenkin kuin asuinpaikan kautta.
Carlson väitti olevansa myös Lemurian kuningatar.
Ryhmä hyödynsi monia aineksia.
He puhuivat Lemuriasta ja muista tämän alueen ilmiöistä,
ja asiat lähtivät hyvin nopeasti synkille raiteille.
Mount Shasta on ollut kulttien suosiossa jo vuosikymmeniä.
Itseään sisar Thedraksi kutsunut nainen -
väitti pitäneensä 1950-luvusta asti yhteyttä avaruuden olentoihin.
Hän asui Chicagossa, ja sieltä hänen aatteensa kiiri Mount Shastaan.
Hän ennusti,
että seuraajat vietäisiin avaruusaluksella pois Maasta -
ennen maanjäristysten ja muiden mullistusten tuomaa tuhoa.
Seuraajat jättivät entiset elämänsä ja lähtivät Thedran kanssa sovitusti.
Ryhmään oli kuitenkin soluttautunut kaksi sosiologia.
He halusivat selvittää, mitä seuraajille tapahtuisi,
kun ennustus ei kävisikään toteen.
Kuinka ollakaan, seuraajat uskoivat vakaasti -
rakkautensa estäneen täystuhon.
Tapaus vain vahvisti heidän uskoaan Thedraan ja avaruuden olentoihin.
Sosiologit käyttivät termiä "kognitiivinen dissonanssi".
Vakaasti johonkin uskova ihminen sivuuttaa todisteet sitä vastaan.
Sisar Thedra asettui myöhemmin Mount Shastaan.
Hänellä oli siellä iso seuraajakunta, joista moni oli hyvin koulutettu.
He olivat älykkäitä mutta sulkivat silti silmänsä todisteilta.
Hyvin harva kykenee puntaroimaan totuutta.
Kulttijohtajat janoavat valtaa ja haluavat hallita muita.
He rakentavat uskomusjärjestelmiä -
kontrolloidakseen seuraajiensa tekoja ja ajatuksia.
Samoja keinoja käytetään myös kontrolloimaan narratiivia menneestä.
Keksityllä tarinalla voi selittää,
miksi on oikeutettu olemaan paikassa, johon ei alkujaan kuulu.
Alkuperäiskansat ovat asuneet tällä seudulla aina.
Mount Shasta on alkuperäisamerikkalaisten pyhä vuori.
Ajatus vuoren sisällä piilevästä henkimaailmasta -
on peräisin alkuperäiskansojen maailmankäsityksestä ja historiasta.
Kun tullaan tällaiseen paikkaan -
ja väitetään lemurialaisten olleen täällä miljoona vuotta,
ryöstetään historiaa.
Se on karhunpalvelus alkuperäiskansoille,
heidän historialleen ja kytkökselleen Mount Shastaan.
Varhaisimmat luolassa suoritetut rituaalit olivat alkuperäisamerikkalaisia.
Täällä pidettiin seremonioita.
Kun alueelle sitten asettui uudisasukkaita,
luolat otettiin erilaisten salaseurojen käyttöön -
ja niissä suoritettiin rituaaleja vapaamuurariperinteen mukaan.
Muutoksen myötä tänne alkoi tulla synkkiä vaikutteita.
Nämä merkinnät teki salaseura nimeltä Improved Order of Red Men.
He tulivat luolaan, pukeutuivat intiaaniasuihin -
ja pitivät alkuperäiskansojen kulttuuriperinteitä pilkkanaan.
Niin intiaaneja epäinhimillistettiin.
Täällä turmelus on päästetty irti.
Ihmisillä on outoja käsityksiä,
joiden he kai kuvittelevat jotenkin parantavan elämäänsä.
Alkuperäiskansojen kulttuurit ovat osa tuhansien vuosien jatkumoa.
Ihmisinä olemme kaikki sukua toisillemme ja jaamme yhteisen vastuun.
Mount Shastaa tulee kenties aina ympäröimään salaperäisyyden verho.
Kun moni ihminen väittää kokeneensa saman asian,
onko ilmiö todellinen vai jaetun mielikuvituksen tuotetta?
Olipa vastaus kumpi tahansa,
Mount Shasta -vuorella tapahtuu epätavallisia asioita.
Uskon kyllä, että täällä piilee jotain yliluonnollista ja henkistä.
Ilmiö tuntuu aina heijastavan itse kunkin havainnoijan mieltä.
Se voi olla positiivista tai jotain, josta koituu vahinkoa.
On ainutlaatuinen kokemus olla täällä,
kun kaveri kertoo kuulevansa ääniä päässään,
ja todeta omin silmin, että hän on täysin tosissaan.
Myytit jatkavat elämäänsä ja kasvavat entisestään,
sillä tämän paikan majesteettinen kauneus -
ja luonnollisuus tuottaa ihmisille epätavallisia kokemuksia.
Tarinat voivat olla huuhaata,
mutta niiden ytimessä on jotain todeksi koettua.
Oma intuitio kertoo itse kullekin, mitkä asiat resonoivat.
Tärkeintä on olla avoin. Kannattaa tulla vuorelle kokemaan se itse.
Tulla vuorelle ja ottaa avoimesti vastaan kaikki olevaisen mahdollisuudet.
Se on suuri mysteeri.
Emme tiedä kaikkea siitä, mitä ympärillämme tapahtuu.
On turha yrittää ymmärtää jotain, joka vain on.
Kaikkea ei ole tarkoituskaan ymmärtää.
Tekstitys: Heidi Mäki